Skupni ukrep

z dne 29. novembra 1996

o izdelavi in vodenju seznama posebnih pristojnosti, spretnosti in strokovnega znanja na področju boja proti mednarodnemu organiziranemu kriminalu za lažje sodelovanje organov odkrivanja in pregona držav članic Evropske unije, ki ga je sprejel Svet na podlagi člena K.3 Pogodbe o Evropski uniji

(96/747/PNZ)

SVET EVROPSKE UNIJE JE

ob upoštevanju Pogodbe o Evropski uniji in zlasti člena K.3(2)(b) Pogodbe,

ob upoštevanju pobude Predsedstva in Belgije,

ob upoštevanju Skupnega ukrepa z 10. marca 1995 v zvezi z Europolom - službo za droge [1], ki ga je sprejel Svet na podlagi člena K.3 Pogodbe o Evropski uniji, in Skupnega ukrepa z 16. decembra 1996 o razširitvi mandata, dodeljenega Europolu - službi za droge [2], ki ga je sprejel Svet na podlagi člena K.3 Pogodbe o Evropski uniji,

ob sklicevanju, da se na podlagi člena K.1(8) in K.1(9) Pogodbe sodelovanje med carino in policijo za preprečevanje mednarodnega kriminala in boja proti njemu šteje za zadevo, ki je v skupnem interesu držav članic;

ker je Svet mnenja, da resnost in razvoj nekaterih oblik mednarodnega kriminala zahtevata tesnejše sodelovanje med organi pregona držav članic, zlasti na znanstvenem in tehničnem področju;

ker so nacionalni organi odkrivanja in pregona, ki se bojujejo proti organiziranemu kriminalu, da bi odgovorili na številne grožnje, s katerimi se srečujejo države članice, razvili področja posebnih pristojnosti, spretnosti in strokovnega znanja, ki bi morala biti načeloma na zahtevo na voljo ustreznim organom vseh drugih držav članic v skladu z njihovimi potrebami in v ustreznem času;

ker bi bila z izdelavo in vodenjem seznama teh področij posebnih pristojnosti, spretnosti in strokovnega znanja ta področja lažje in hitreje na voljo organom v državah članicah in ker bi se tako okrepila tudi sredstva, ki so državam članicam na razpolago v boju proti kriminalu;

ker seznam, ki ga predvideva ta skupni ukrep, ni namenjen temu, da bi nadomestil katere koli obstoječe dvostranske ali večstranske sporazume o sodelovanju organov odkrivanja in pregona na znanstvenem in tehničnem področju ali nanje vplival, niti ni njegov namen postati sredstvo za izmenjavo operativnih obveščevalnih podatkov niti zahtevati sestavo novih struktur v okviru Sveta,

glede na to, da Europol - služba za droge najprej izdela seznam, ki zajema področji nedovoljenega prometa s prepovedanimi drogami in trgovanja z ljudmi,

SPREJEL NASLEDNJI SKUPNI UKREP:

Člen 1

Naloga Europola - službe za droge je sestaviti, voditi in širiti seznam posebnih pristojnosti, spretnosti in strokovnega znanja za boj proti kriminalu, ki so v pristojnosti Europola - službe za droge (ESD), na podlagi skupnih ukrepov z dne 10. marca 1995 in 16. decembra 1996.

Člen 2

1. Države članice pošljejo svoje prispevke ESD, da se vnesejo v seznam.

2. ESD pripravi seznam na podlagi prispevkov iz držav članic.

3. Države članice pri svojih prispevkih k seznamu v največji meri upoštevajo razvrstitev in varovanje zaupnega gradiva, ki ju določa vsaka država članica.

4. Iz tega sledi, da je Europol - služba za droge odgovorna za natančno vključitev vseh sprememb in dopolnitev v seznam na podlagi nadaljnjih prispevkov iz držav članic in za seznanitev držav članic s temi spremembami in dopolnitvami.

Člen 3

1. Vsaka država članica prispeva v seznam navedbo katerih koli posebnih pristojnosti, spretnosti ali strokovnega znanja, ki jih je razvila na področju boja proti organiziranemu kriminalu in za katere meni, da bi morali biti na voljo vsem državam članicam.

2. Prispevki držav članic, za katere bi bilo smotrno, da bi bili pripravljeni na obrazcih, o katerih bi se odločalo v okviru Sveta, vsebujejo vsaj zadosten opis vsake posebne pristojnosti, spretnosti ali strokovnega znanja, na podlagi katerega lahko ustrezni organi v državah članicah utemeljeno razsodijo, ali so slednji primerni za opravljanje njihovih dolžnosti. V prispevkih se natančno navede tudi, kako se neposredno in hitro vzpostavi stik, bodisi z organi, ki ponujajo to pristojnost, spretnost ali strokovno znanje, bodisi s centralno kontaktno točko v zadevni državi članici.

3. Države članice so odgovorne, da po potrebi dopolnijo te podatke o stikih.

4. Države članice lahko kadarkoli prispevajo dodatne vpise v seznam, ali pa zaprosijo za izbris vpisov s seznama.

5. Seznam ne vsebuje nobenih osebnih podatkov, razen imen in podatkov o stikih, ki so potrebni za delovanje tega sistema.

Člen 4

1. Vsaka država članica ima izvod seznama. Vsi ustrezni pristojni organi v državi članici, ki želijo izkoristiti posebno pristojnost s seznama, vzpostavilo stik s pristojnim središčem za stike v državi članici, ki je vpisala ta podatek. Tudi vprašanje povračila stroškov se ureja dvostransko.

2. Država članica, ki je prispevala pristojnost, spretnost ali strokovno znanje v seznam, lahko v posebnem primeru zavrne dostop do slednjih, če okoliščine to zahtevajo.

3. Države članice soglašajo, da bodo v primeru, ko bodo vzpostavile stik prek seznama, obvestile ESD o vseh ustreznih osnovnih podatkih seznama, o katerih soglasno odloča Svet, da bi omogočile učinkovito spremljanje uporabnosti seznama.

4. Uporabljata se člen 5(2) in člen 7 skupnega ukrepa z dne 10. marca 1995.

Člen 5

Ta skupni ukrep se objavi v Uradnem listu.

Veljati začne z dnem objave.

V Bruslju, 29. novembra 1996

Za Svet

Predsednik

N. Owen

[1] UL L 62, 20.3.1995, str. 1.

[2] UL L 342, 31.12.1996, str. 4.

--------------------------------------------------